OBRAZLOŽENJE
Prijedloga Odluke o Stipendiji Grada Zagreba za učenike i studente s invaliditetom


I. Pravni temelj za donošenje odluke

Pravni temelj za donošenje Odluke o Stipendiji Grada Zagreba za učenike i studente s invaliditetom je članak 19. a i 35. stavak 2. Zakona o lokalnoj i područnoj (regionalnoj) samoupravi (Narodne novine 33/01, 60/01 - vjerodostojno tumačenje, 129/05, 109/07, 125/08, 36/09, 36/09, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) koji propisuje da gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, i to osobito poslove koji se odnose na odgoj i obrazovanje i članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

II. Ocjena stanja, osnovna pitanja koja se trebaju urediti i svrha koja se želi postići uređivanjem odnosa na predloženi način
Nova odluka o Stipendiji Grada Zagreba o Stipendiji Grada Zagreba za učenike i studente s invaliditetom predlaže se sukladno metodološko- nomotehničkim pravilima prema kojima je potrebno pristupiti donošenju novoga.

Prijedlogom Odluke o Stipendiji Grada Zagreba za učenike i studente s invaliditetom (u nastavku teksta: Prijedlog Odluke), u odnosu na važeću Odluku, pojedine se odredbe mijenjaju, odnosno dopunjavaju i pojašnjavaju kako bi primjena odluke u praksi postala učinkovitija.

Prijedlogom Odluke propisuju se, jednako kao i važećom Odlukom, uvjeti, postupak i kriteriji za dodjelu Stipendije Grada Zagreba učenicima s invaliditetom srednjih škola, studentima s invaliditetom sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i diplomskih stručnih studija te prava i obveze korisnika stipendije.

Odluka o Stipendiji Grada Zagreba za učenike i studente s invaliditetom predlaže se jer je dosadašnja primjena Odluke u praksi ukazala na potrebu dopune odnosno izmjene pojedinih odredbi s ciljem da primjena Odluke u praksi bude učinkovitija.

Prema dosadašnjoj odredbi, od predviđenog broja Stipendija za studente četvrtina se dodjeljivala studentima koji su prvi put upisali prvu godinu studija. Budući da se predviđeni broj Stipendija svake godine određuje prema trendovima na osnovi prijava iz prethodnih godina, takva fiksna kvota ograničava raspoređivanje Stipendija prema utvrđenim potrebama, pa se predlaže njezino ukidanje. U skladu s ostalim predloženim izmjenama, predlaže se ukinuti i razdiobu Stipendija između znanstvenog i umjetničkog područja, kako bi se uvećala težina kriterija koji su najuže povezani sa svrhom ove Stipendije.

Nadalje, predlaže se izmijeniti odredbu koja propisuje rok do kojega gradonačelnik raspisuje i objavljuje natječaj pa umjesto roka koji je bio propisan do kraja rujna za studente koji su prvi put upisali prvu godinu studija, predlaže se propisati da gradonačelnik raspisuje i objavljuje natječaj početkom listopada za studente koji su prvi put upisali prvu godinu studija, a za studente ostalih godina ostaje odredba da se natječaj raspisuje do kraja listopada. Naime, akademska godina počinje 1. listopada i od tada su u Informacijskom sustavu studentskih prava (ISSP) dostupni podaci o studentima te je iz tog razloga natječaj za studente prve godine potrebno raspisati u listopadu.

Prijedlogom odluke usklađuje se nazivlje s važećim Zakonom o Registru osoba s invaliditetom. Naziv „Hrvatski registar o osobama s invaliditetom" zamjenjuje se nazivom „Registar osoba s invaliditetom", a naziv osnovnog kriterija „invaliditet, težina oštećenja" nazivom „vrsta i težina invaliditeta – oštećenja funkcionalnih sposobnosti i oštećenje organizma".

Važećom odlukom propisana su dva razreda oštećenja, uz dodatno bodovanje ostvarivanja prava na inkluzivni dodatak, osobnu invalidninu ili doplatak za pomoć i njegu te korištenja pomagala vezanih uz dokazana oštećenja. Primjena odluke pokazala je potrebu za osjetljivim razlikovanjem funkcionalnih posljedica različitih stupnjeva oštećenja organizma, odnosno oštećenja funkcionalnih sposobnosti. Stoga se Prijedlogom odluke uvode četiri razreda oštećenja s progresivnom bodovnom skalom, kojom se više vrednuju teža oštećenja – ona koja u većoj mjeri otežavaju svakodnevni život te školski, odnosno akademski uspjeh.

Takvim vrednovanjem stupnja oštećenja postiže se da se vještačenjem utvrđeno oštećenje boduje samo jednom te se izbjegava preklapanje dodatnim bodovanjem prava na socijalne potpore i korištenja pomagala. Ukidanju dodatnog bodovanja tih prava u prilog govore i sljedeće okolnosti: postupci vještačenja za ostvarivanje prava na potporu znaju biti dugotrajni; uvođenjem inkluzivnog dodatka umanjena je razlučivost toga kriterija, a razlike u razini dodatka između maloljetnih i punoljetnih korisnika nepovoljno utječu na rang punoljetnih učenika. Iz istih razloga predlaže se i ukidanje bodovanja korištenja pomagala – budući da se pomagala dodjeljuju s obzirom na vrlo različite vrste i težine oštećenja, sama činjenica njihova korištenja nema razlučnu vrijednost.

Prijedlogom odluke mijenja se i omjer maksimalnoga broja bodova za invaliditet naspram maksimalnoga broja bodova za uspjeh u školovanju, odnosno studiju. Polazi se od toga da je uspjeh u školovanju kod osoba s invaliditetom često uvjetovan i oštećenjem te da svrha Stipendije uključuje i poticanje kandidata na ostanak u školovanju, a ne isključivo nagrađivanje uspjeha. Osim toga, većina kandidata, naročito među učenicima, ostvaruju visok uspjeh s malim međusobnim razlikama, pa su i manje razlike u ocjenama imale nerazmjeran utjecaj na konačan poredak. Ujednačenim omjerom postiže se vrednovanje koje odražava stvarne okolnosti kandidata. Bodovne skale utvrđuju se odvojeno za dvije grupe kandidata – za učenike i studente prve godine te za studente ostalih godina studija – jer osnova bodovanja uspjeha za te dvije grupe nije jednaka. 

Prijedlogom odluke smanjuje se i relativan utjecaj kriterija izvanškolskih i izvannastavnih postignuća u ukupnom bodovanju. Učenici i studenti s težim ili specifičnim vrstama oštećenja zbog zahtjevnije organizacije svakodnevnog života teže se uključuju u izvanškolske i izvannastavne aktivnosti, a istodobno im je, s obzirom na zahtjevnost prilagodbe, na raspolaganju manji broj prilagođenih i financijski dostupnih programa. Smanjenjem utjecaja ovoga kriterija sustav bodovanja ravnomjernije podržava kandidate neovisno o objektivnim preprekama pri uključivanju u te aktivnosti. S druge strane, kako bi se obuhvatile specifičnosti interesa i mogućnosti kandidata, bodovanje kontinuiranog bavljenja izvanškolskom i izvannastavnom aktivnošću, dosad predviđeno samo za područje sporta, proširuje se i na područja znanosti i umjetnosti.

Prijedlogom odluke propisuje se da je privola kandidata za pristup, prikupljanje, obradu i korištenje osobnih podataka iz temeljnih državnih registara i drugih informacijskih sustava, kao i za korištenje kontaktnih podataka u svrhu provedbe natječajnog postupka, sastavni dio prijave na natječaj.

Do sada Odlukom nije bilo regulirano pitanje dopune nepotpune dokumentacije za prijavljene dodatne kriterije nego samo za uvjete sudjelovanja na natječaju. Stoga se predlaže da se prijave na natječaj koje ne sadrže sve dokaze za propisane uvjete i za kriterije koji se prijave, mogu dopuniti u roku od 8 dana od primitka poziva za dopunu dokumentacije.

Nadalje se, radi veće jasnoće odredaba i njihove bolje primjene u praksi, predlaže propisati što se smatra sudjelovanjem u znanstvenom ili stručnom projektu, značajnim natjecanjem te vrijednim priznanjem.

U cilju unapređenja postojeće prakse, a za potrebe digitaliziranog natječajnog postupka podnošenja i obrade prijava u nadograđenom sustavu eStipendije te praćenja ispunjavanja obveza korisnika stipendije, davatelj Stipendije ovlašten je, putem informacijskog sustava, izravno preuzimati odnosno provjeravati podatke dostupne u službenim evidencijama i javnim registrima i drugim informacijskim sustavima kojima raspolažu nadležna tijela i druge ovlaštene institucije, a u opsegu nužnom za ostvarenje propisane svrhe, uz primjenu propisa kojima se uređuje zaštita osobnih podataka i informacijska sigurnost. Ako pojedine podatke ili dokumentaciju nije moguće pribaviti ili provjeriti službenim putem, kandidat ih je dužan dostaviti na zahtjev nadležnog tijela.

Prijedlogom odluke uvodi se bitna novina u sustavu eStipendije: kandidat pravo na Stipendiju stječe prihvaćanjem Uvjeta stipendiranja putem sustava eStipendije, umjesto potpisivanjem papirnatog primjerka ugovora, a prihvaćanje Uvjeta stipendiranja smatra se činom sklapanja ugovora. Očekuje se da će se natječajni postupak time značajno skratiti i postati efikasniji, jer više neće biti potrebno pripremati i ispisivati po tri primjerka ugovora za svakog kandidata te pozivati kandidate na potpisivanje, što će posljedično dovesti i do brže isplate Stipendija.

Predlaže se propisati mogućnost preraspodjele broja stipendija iz jedne u drugu kategoriju, na prijedlog Povjerenstva, od predviđene kvote u kategoriji u kojoj se prijavilo više odnosno manje kandidata, a kako stipendije ne bi ostale nedodijeljene.

Također se predlaže, kako će evidenciju i kontrolu provođenja obveze zapošljavanja onoliko vremena koliko je stipendist primao Stipendiju i obvezu prijave u evidenciju nezaposlenih osoba Hrvatskog zavoda za zapošljavanje provoditi nadležno gradsko upravno tijelo dohvatom podataka iz registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih. 
U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o Stipendiji Grada Zagreba za učenike i studente s invaliditetom provodilo se internetsko savjetovanje sa zainteresiranom javnošću.

Slijedom navedenog, predlaže se Gradskoj skupštini Grada Zagreba donošenje Odluke o Stipendiji Grada Zagreba za učenike i studente s invaliditetom kao u predloženom tekstu.



III. Sredstva za provođenje odluke 

Za provođenje ove odluke osigurana su sredstva u Proračunu Grada Zagreba za 2026. i Projekcijama za 2027. i 2028. godinu.
IV. Obrazloženje odredaba Prijedloga odluke
Člankom 1. utvrđuje se sadržaj odluke i navodi se rodna odredba.
Člankom 2. određuje se naziv stipendije: Stipendija Grada Zagreba za učenike i studente s invaliditetom.
Člankom 3. utvrđuje se da se sredstva za Stipendiju osiguravaju u proračunu Grada Zagreba te da Stipendija mjesečno iznosi 380,00 eura neto za učenike i 520,00 eura neto za studente.
Člankom 4. određuje se da broj stipendija utvrđuje svake godine gradonačelnik u tri kategorije i to učenicima, studentima koji su prvi put upisali prvu godinu sveučilišnih ili stručnih prijediplomskih studija, sveučilišnih integriranih studija ili stručnih kratkih studija  i studentima ostalih godina sveučilišnih ili stručnih prijediplomskih studija, sveučilišnih integriranih studija ili stručnih kratkih studija te studentima sveučilišnih ili stručnih diplomskih studija, ovisno o sredstvima osiguranim u proračunu Grada Zagreba. Stipendije se dodjeljuju prema odvojenim rang-listama. 
Člankom 5. propisuju se uvjeti koje moraju ispunjavati učenici i studenti za stjecanje prava sudjelovanja na natječaju za dodjelu Stipendije. Uvjeti se odnose na status osobe s invaliditetom registrirane u nadležnom registru, državljanstvo Republike Hrvatske, redovit status u srednjoj školi odnosno na studiju u Gradu Zagrebu, prijavljeno prebivalište u Gradu Zagrebu, a za učenike i neponavljanje razreda u srednjoj školi, dok se za studente prve godine traži položena državna matura iz obveznih predmeta, a za studente ostalih godina ostvareni ECTS bodovi u prethodnoj akademskoj godini.
Člankom 6. propisuje se da se Stipendija dodjeljuje na temelju provedenog natječaja koji provodi Povjerenstvo za dodjelu Stipendije Grada Zagreba za učenike i studente s invaliditetom. Povjerenstvo imenuje gradonačelnik, ima sedam članova koji među sobom biraju predsjednika i zamjenika predsjednika, a članovi se imenuju iz redova znanstvenih, obrazovnih, stručnih i drugih javnih djelatnika, od kojih je jedan član iz nadležnoga gradskog upravnog tijela.
Člankom 7. određuje se da stručne i administrativne poslove za Povjerenstvo obavlja nadležno gradsko upravno tijelo.
Člankom 8. propisuje se da gradonačelnik raspisuje i objavljuje natječaj svake godine najkasnije do kraja rujna za učenike početkom listopada za studente prve godine studija, a za studente ostalih godina do kraja listopada te da se natječaj objavljuje na internetskoj stranici Grada Zagreba, a prijave na natječaj podnose se na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja. 
Člankom 9. propisuje se sadržaj teksta natječaja.
[bookmark: _GoBack]Člankom 10. propisuje se da prijava na natječaj sadrži privolu kandidata za prikupljanje, obradu i objavu osobnih podataka i korištenje kontakt podataka u svrhu ostvarivanja prava na Stipendiju, korištenje i isplatu te ispunjavanje obveza, sukladno propisima o zaštiti osobnih podataka. Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja ugovornih obveza, koji su propisani ovom Odlukom, preuzimaju se i provjeravaju iz službenih javnih registara nadležnih tijela državne uprave ili javnopravnih tijela. Propisuje se da prijave na natječaj koje ne sadrže dokaze o ispunjavanju uvjeta za sudjelovanje na natječaju kao niti dokaze o kriterijima koje je kandidat prijavio prilikom prijave na natječaj, mogu dopuniti u roku od 8 dana od primitka poziva za dopunu dokumentacije.
Člankom 11. propisuju se osnovni kriteriji i dodatni kriterij za utvrđivanje liste kandidata za dodjelu Stipendije. Osnovni kriteriji su vrsta i težina invaliditeta – oštećenja funkcionalnih sposobnosti i oštećenje organizma, uspjeh u školovanju odnosno studiju te postignuti i priznati izvannastavni i izvanškolski rezultati i postignuća, dok je dodatni kriterij socioekonomski status. Kriteriji se izražavaju bodovima. Povjerenstvo rangira kandidate za dodjelu Stipendije na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi, oni se rangiraju i po dodatnom kriteriju, pri čemu se kandidat koji je ostvario najviše bodova po dodatnom kriteriju uvrštava kao zadnji kandidat na rang-listu. Ako i nakon primjene dodatnog kriterija više kandidata ostvari isti broj bodova kao zadnji na rang-listi, na rang-listu uvrštavaju se svi kandidati koji su po dodatnom kriteriju ostvarili isti broj bodova.
Člankom 12. propisuje se dokazivanje i bodovanje vrste i težine invaliditeta – oštećenja funkcionalnih sposobnosti i oštećenja organizma. Vrsta i težina invaliditeta dokazuju se podacima iz Registra osoba s invaliditetom, nalazom i mišljenjem, rješenjem, sukladno zakonskim odredbama. Prema vrsti i težini invaliditeta učeniku i studentu dodjeljuju se bodovi na sljedeći način:
A) Učenici i studenti prve godine:
– invaliditet s utvrđenim oštećenjem organizma od 20%, 30% ili 40% ili I. stupnja oštećenja funkcionalnih sposobnosti – 20 bodova;
– invaliditet s utvrđenim oštećenjem organizma od 50% ili 60% ili II. stupnja oštećenja funkcionalnih sposobnosti – 23 bodova;
– invaliditet s utvrđenim oštećenjem organizma od 70% ili 80% ili III. stupnja oštećenja funkcionalnih sposobnosti – 26 bodova;
– invaliditet s utvrđenim oštećenjem organizma od 90% ili 100% ili IV. ili V. stupnja oštećenja funkcionalnih sposobnosti – 30 bodova.
B) Studenti ostalih godina studija:
– invaliditet s utvrđenim oštećenjem organizma od 20%, 30% ili 40% ili I. stupnja oštećenja funkcionalnih sposobnosti – 6 bodova;
– invaliditet s utvrđenim oštećenjem organizma od 50% ili 60% ili II. stupnja oštećenja funkcionalnih sposobnosti – 7.5 bodova;
– invaliditet s utvrđenim oštećenjem organizma od 70% ili 80% ili III. stupnja oštećenja funkcionalnih sposobnosti – 9.5 bodova;
– invaliditet s utvrđenim oštećenjem organizma od 90% ili 100% ili IV. ili V. stupnja oštećenja funkcionalnih sposobnosti – 12 bodova.
Člankom 13. određuje se da se uspjeh u školovanju za učenike prvih razreda boduje brojem bodova jednakim peterostrukom zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim deseterostrukom iznosu prosječne ocjene prethodnog razreda zaokružene na dvije decimale.
Člankom 14. propisuje se bodovanje postignutih i priznatih izvannastavnih i izvanškolskih postignuća učenika ostvarenih u prethodne dvije školske godine u jednom od nastavnih predmeta u području znanosti, umjetnosti ili sporta. Boduju se kontinuirano bavljenje izvannastavnom i izvanškolskom aktivnošću u trajanju od najmanje dvije godine, sudjelovanja i nagrade na državnim, međunarodnim i svjetskim natjecanjima te druge vrijedne nagrade i priznanja, s rasponom od 1 do 6 bodova ovisno o razini natjecanja i ostvarenom rezultatu. Ako je učenik postigao rezultate u više nastavnih predmeta, boduje se najvrjedniji rezultat u svakom nastavnom predmetu, a učeniku koji je na natjecanjima sudjelovao ili osvojio više nagrada u jednom nastavnom predmetu boduje se najvrjedniji rezultat. Po ovoj osnovi učeniku se može dodijeliti najviše 6 bodova, a dobiveni broj bodova množi se koeficijentom 0,5. Nadalje se definira što se podrazumijeva pod državnim, međunarodnim i svjetskim natjecanjem, na način da se takvim natjecanjem smatra natjecanje kojem je prethodila selekcija natjecatelja na nižim razinama natjecanja, uz iznimku državnih natjecanja učenika strukovnih škola u disciplinama u kojima je školsko natjecanje izlučno, dok se za natjecanja u sportu takvima smatraju prvenstva Republike Hrvatske i međunarodna prvenstva. Učenik dobiva jedan bod ako je redovan učenik još jedne škole ili student nekoga visokog učilišta.
Člankom 15. propisuje se bodovanje uspjeha u školovanju i studiju studenata. Za studente prve godine uspjeh se boduje brojem bodova jednakim peterostrukom zbroju prosječne ocjene završnog razreda srednje škole i prosječne ocjene ostvarene iz obveznih predmeta na državnoj maturi, zaokruženih na dvije decimale. Za studente ostalih godina umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa (prosjek generacije), a dobiveni rezultat dijeli se brojem 5 i zaokružuje na dvije decimale, pri čemu studenti ostalih godina po ovoj osnovi mogu ostvariti najviše 20 bodova. Za studente ostalih godina koji su imali upisano mirovanje studentskih obveza uspjeh se boduje prema ocjenama postignutima u akademskoj godini koja je prethodila godini upisanog mirovanja, a za studente koji nisu neposredno nakon završenog prijediplomskog studija upisali diplomski studij, prema ocjenama postignutima u posljednjoj akademskoj godini u kojoj su imali status redovitog studenta.
Člankom 16. propisuje se vrednovanje i bodovanje izvannastavnih postignuća studenata. Izvannastavna postignuća studenata prve godine vrednuju se jednako kao i za učenike, prema članku 14. ove odluke. Studentima ostalih godina boduju se izvannastavna postignuća ostvarena u prethodnoj akademskoj godini, i to objavljen rad u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu, nagrada na značajnim natjecanjima i vrijedno priznanje, svako s 2 boda, te kontinuirano bavljenje izvannastavnom i izvanškolskom aktivnošću iz područja znanosti, umjetnosti i sporta posljednje dvije akademske godine, s jednim bodom. Po ovoj osnovi studentu se može dodijeliti najviše 6 bodova, a dobiveni broj bodova množi se koeficijentom 0,5. Nadalje se definira što se podrazumijeva pod sudjelovanjem u znanstvenom ili stručnom projektu, značajnim natjecanjem i vrijednim priznanjem. Studentima ostalih godina koji su imali upisano mirovanje studentskih obveza boduju se izvannastavna postignuća ostvarena u akademskoj godini koja je prethodila godini mirovanja, a studentima koji nisu neposredno nakon završenoga prijediplomskog studija upisali diplomski studij, postignuća ostvarena u posljednjoj akademskoj godini u kojoj su imali status redovitog studenta. Student dobiva jedan bod ako je za vrijeme studija za koji podnosi prijavu redoviti student još jednog studija.
Člankom 17. utvrđuje se bodovanje socioekonomskog statusa učenika i studenata. Bodovi se dodjeljuju prema prosječnim mjesečnim prihodima po članu zajedničkog kućanstva ostvarenima u razdoblju od 1. siječnja do 30. lipnja tekuće kalendarske godine, razvrstanima u pet cenzusnih razreda, te po osnovi obiteljskih okolnosti kandidata (smrt, nestanak ili nepoznatost jednog ili oba roditelja, život u kućanstvu s jednim roditeljem, skrbništvo odnosno korištenje prava na uslugu smještaja izvan vlastite obitelji, braća i sestre predškolske dobi, u sustavu redovitog obrazovanja ili korisnici prava iz područja socijalne skrbi te roditeljstvo kandidata). Nadalje se utvrđuje što čini prosječni mjesečni prihod po članu zajedničkog kućanstva, propisuju se drugi neoporezivi primici koji ulaze u izračun te se određuju članovi kućanstva i da se uzdržavatelji učenika odnosno studenta smatraju članovima njegova kućanstva i kada nemaju prijavljenu istu adresu prebivališta, ako je učenik odnosno student u sustavu redovitog obrazovanja, a do navršene 26. godine života.
Člankom 18. propisuje se da Povjerenstvo rangira kandidate za dodjelu Stipendije za učenike na temelju bodova ostvarenih prema člancima 12., 13., 14. i 17. ove odluke.
Člankom 19. propisuje se da Povjerenstvo rangira kandidate za dodjelu Stipendija za studente prve godine na temelju bodova ostvarenih prema člancima 12., 14., 15. stavku 1., članku 16. stavcima 1. i 10. i članku 17. ove odluke, a za studente ostalih godina na temelju bodova ostvarenih prema člancima 12., 15. stavcima 2., 3. i 4., članku 16. i članku 17. ove odluke.
Člankom 20. propisuje se da Povjerenstvo utvrđuje prijedloge triju odvojenih rang-lista kandidata: za učenike, za studente prve godine i za studente ostalih godina. Ako dva ili više kandidata, kao zadnji na prijedlogu pojedine rang-liste, ostvare jednak broj bodova, gradonačelnik će na prijedlog Povjerenstva povećati broj Stipendija. Iz jednog kućanstva Stipendiju mogu ostvariti najviše dva kandidata, osim u slučaju nedodijeljenih Stipendija u pojedinim kategorijama kandidata, u kojem i treći član iz istog kućanstva može ostvariti Stipendiju. Ako se u jednoj kategoriji ne bi mogao dodijeliti utvrđeni broj stipendija, gradonačelnik, na prijedlog Povjerenstva, broj stipendija se može preraspodijeliti u drugu kategoriju. Kandidati ne mogu ostvariti Stipendiju za isti razred odnosno istu godinu studija za koju im je već bila dodijeljena Stipendija, kao ni za stečenu kvalifikaciju na razini srednjoškolskog obrazovanja odnosno studija na koji su upisani, uz iznimku kandidata koji su kvalifikaciju stekli završetkom srednjoškolskog obrazovanja u umjetničkom području.
Člankom 21. propisuje se da se prijedlozi rang-lista s popisom kandidata čije su prijave potpune i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, objavljuju na internetskoj stranici Grada Zagreba u roku od 60 dana od dana isteka roka za podnošenje prijava, kao i popis podnositelja čije su prijave nepotpune ili ne ispunjavaju uvjete natječaja. U roku od 8 dana od dana objavljivanja svaki kandidat može podnijeti prigovor gradonačelniku preko nadležnoga gradskog upravnog tijela na elektroničkom obrascu putem sustava eStipendije. Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija. Gradonačelnik odlučuje o prigovoru zaključkom koji je konačan.
Člankom 22. propisuje se da gradonačelnik, za svaku kategoriju stipendija, utvrđuje Konačnu listu kandidata za dodjelu Stipendije. Kandidat stječe pravo na dodjelu stipendije prihvaćanjem Uvjeta stipendiranja u sustavu eStipendije, što se smatra činom sklapanja ugovora. Ako kandidat u roku od 8 dana od dana objave Konačne liste na internetskoj stranici Grada Zagreba ne prihvati Uvjete stipendiranja, smatrat će se da ne prihvaća stipendiju. Uvjeti stipendiranja sadrže prava i obveze korisnika stipendije propisane ovom odlukom.
Člankom 23. određuje se da se Stipendija dodjeljuje za tekuću školsku ili akademsku godinu najduže u trajanju od deset mjeseci te da korisnik Stipendije za vrijeme korištenja Stipendije ne može istodobno biti korisnik novčane stipendije drugog stipenditora financirane javnim sredstvima, da mora imati prijavljeno prebivalište u Gradu Zagrebu i status redovitog učenika odnosno status redovitog studenta. 
Člankom 24. propisuje se da se Stipendija isplaćuje nakon prihvaćanja Uvjeta stipendiranja i dostave dokumentacije za isplatu putem sustava eStipendije, mjesečno za prethodni mjesec na račun korisnika Stipendije.
Člankom 25. propisuje se da nadležno gradsko upravno tijelo ima pravo provjere točnosti podataka i dokumentacije što ih je dostavio kandidat odnosno korisnik Stipendije. Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja obveza propisanih ovom odlukom, preuzimaju se i provjeravaju iz službenih javnih registara nadležnih tijela državne uprave ili javnopravnih tijela, a kandidat je dužan, na zahtjev davatelja stipendije, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.
Člankom 26. propisuje se da je korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju. Korisnik Stipendije obvezan je u roku od jedne godine nakon završetka školovanja zaposliti se i raditi na području Grada Zagreba najmanje onoliko vremena koliko je primao Stipendiju, a uz suglasnost davatelja Stipendije može prihvatiti i zaposlenje izvan Grada Zagreba, na području Republike Hrvatske, čime se oslobađa te obveze. Obveza zapošljavanja prestaje ako je korisnik Stipendije prijavljen u evidenciji nezaposlenih osoba Hrvatskog zavoda za zapošljavanje dulje od šest mjeseci. Evidenciju i kontrolu ispunjavanja tih obveza provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.
Člankom 27. propisuje se da je korisnik Stipendije dužan o svakoj promjeni osobnih i kontakt-podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i ispunjavanje obveza iz Uvjeta stipendiranja pisanim putem, u roku od 15 dana od nastalih činjenica, obavijestiti nadležno gradsko upravno tijelo.
Člankom 28. utvrđuju se slučajevi u kojima je korisnik Stipendije dužan vratiti primljeni iznos Stipendije: ako je pravo na Stipendiju ostvario na temelju neistinitih ili krivotvorenih podataka; ako iz neopravdanih razloga, koje procjenjuje Povjerenstvo, razred za koji je primio Stipendiju završi s općim uspjehom nedovoljan, odnosno ako u akademskoj godini za koju je primao Stipendiju iz neopravdanih razloga ostvari manje od 30 ECTS bodova ili u završnoj godini ne ostvari najmanje 20 ECTS bodova, ili naknadno upiše mirovanje ili odustane od studija; ako postupi suprotno člancima 23. i 26. odluke; te ako bez opravdanog razloga i u roku ne dostavi podatke o školovanju i zaposlenju. U slučaju djelomičnog ispunjenja obveze iz članka 26. ove odluke korisnik Stipendije dužan je vratiti primljeni iznos Stipendije u razmjernom dijelu neispunjene obveze. U opravdanim slučajevima koje procjenjuje Povjerenstvo, gradonačelnik može na prijedlog Povjerenstva korisnika Stipendije osloboditi obveze vraćanja Stipendije ili mu obvezu vraćanja odgoditi na određeno vrijeme.
Člankom 29. propisuje se da stupanjem na snagu ove odluke prestaje važiti Odluka o Stipendiji Grada Zagreba za učenike i studente s invaliditetom (Službeni glasnik Grada Zagreba 30/23 i 29/24).
Člankom 30. utvrđuje se da odluka stupa na snagu osmoga dana od dana objave u Službenom glasniku Grada Zagreba.
